Koos Malan nou by Sakeliga  Prof. Koos Malan Sakeliga het die stigting van sy Sentrum vir Konstitusionele Dinamika aangekondig en ook bekend gemaak dat prof. Koos Malan die eerste genoot daarvan sal word. Volgens Piet le Roux, uitvoerende hoof van Sakeliga, is die doel van die sentrum en genootskappe om kundiges te betrek wat Sakeliga en sakelui kan help om konstitusionele verandering te verstaan en te vorm vir ’n gunstige ekonomiese omgewing in alle gemeenskappe waar sake gedoen word. “In die dekade wat voorlê, sal ons ’n goeie sake-omgewing moet skep in die aangesig van ongekende vlakke van staatsverval en veelvuldige pogings tot skadelike staatsinmenging. Ons sal moet litigeer soos nog nooit tevore nie, en ons sal instellings moet ontwikkel wat in staat is om onafhanklike ekonomiese aktiwiteit te onderhou. Beide hierdie ondernemings verg diepgaande en onkonvensionele konstitusionele denke.” Ingevolge die genootskap het Sakeliga nou deurlopende toegang tot Malan se konstitusionele kundigheid en raadgewing, asook sy bystand met die ontwikkeling van die sentrum as ’n staande eenheid by Sakeliga. Die sentrum se aktiwiteite sal onder meer insluit die evaluering van die werklike en dinamies veranderende toestand van die konstitusionele bestel in Suid-Afrika, deur teoretiese navorsing en praktiese analise sowel as die ontwikkeling en bystand van ’n netwerk van regspraktisyns, juriste en litigante om konstitusionele dinamika te verstaan ​​en gunstig te beïnvloed. Le Roux het gesê Sakeliga sal met die hulp van die sentrum en sy genote poog om konstitusionele sake sterker te beïnvloed ten gunste van ’n gunstige sakeomgewing vir alle gemeenskappe waarin sy lede sake doen. Malan se genootskap kom ná ’n invloedryke 15 jaar lange loopbaan as professor in publiekreg aan die Universiteit van Pretoria. Malan is ’n konstitusionele juris en emeritusprofessor in publiekreg. Voordat hy in die akademie betrokke geraak het, was Malan ’n staatsaanklaer en daarna ’n landdros.